
Emosiynau


Trosolwg
Yn y dasg hon, mae'r dysgwyr yn trafod ystyr emosiynau ac ymddygiad emosiynol. Yng nghyd-destun digwyddiad o'u dewis, maen nhw’n ystyried sut mae emosiynau'n newid, ac achosion ac effeithiau eu newidiadau. Mae'r dysgwyr yn tynnu graff syml i ddangos y newidiadau mewn perthynas ag emosiynau penodol maen nhw wedi eu profi yn ystod y digwyddiad o'u dewis, gan ddisgrifio ac egluro eu hemosiynau. Gallech chi ddangos i'r dysgwyr sut i dynnu graffiau llinell syml cyn iddyn nhw wneud y dasg hon a gwneud y cysylltiad â meysydd eraill o'r cwricwlwm lle gallan nhw fod wedi tynnu graffiau llinell yn flaenorol, e.e. mewn gwyddoniaeth. Yn ystod rhan olaf y dasg, caiff y dysgwyr eu hannog i feddwl am yr hyn maen nhw wedi'i ddysgu yn ystod y dasg a gwneud cysylltiadau amlwg rhwng gwahanol sefyllfaoedd emosiynol.
Yn ystod y dasg, gall y dysgwyr gymryd rhan mewn parau, grwpiau bach ac weithiau fel unigolion. Bydd rhai agweddau ar y dasg yn gofyn am weithio fel dosbarth cyfan hefyd. 
Ceir nifer o gwestiynau a awgrymwyd ar gyfer pob rhan o'r dasg a gellir eu gofyn i'r dysgwyr er mwyn ceisio meithrin eu dealltwriaeth a'u sgiliau ymresymu. Gellir defnyddio'r rhain naill ai'n uniongyrchol gan yr athro/athrawes neu gellir eu rhoi i grŵp neu bâr o ddysgwyr er mwyn strwythuro eu meddyliau.
Adnoddau
Rhoddir manylion yr adnoddau a ddarperir gyda'r dasg neu'r rhai y mae angen i'r athro eu darparu ar ddechrau'r dasg.
Cysylltiadau â'r cwricwlwm
Fframwaith addysg bersonol a chymdeithasol ar gyfer dysgwyr 7 i 19 oed yng Nghymru
Cyfnod Allweddol 2: deilliannau dysgu
Sgiliau
· Datblygu meddwl: Adnabod y cysylltiadau rhwng achos ac effaith. 
· Datblygu meddwl: Defnyddio technegau priodol ar gyfer myfyrdod personol. 
· Gweithio gydag eraill: Uniaethu â phrofiadau a theimladau pobl eraill.

Adnoddau a ddarperir yn y dasg hon
· PowerPoint ar gyfer y dasg.
Adnoddau a ddarperir gan yr athro/athrawes
· Mynediad i'r rhyngrwyd. 
· Taflen gofnodi'r dysgwyr (dewisol).
Beth i'w wneud
Yn ystod y dasg
Gallech chi ddefnyddio'r PowerPoint a ddarparwyd i strwythuro'r dasg.
Mewn parau, gofynnwch i'r dysgwyr ystyried y cwestiwn 'Beth yw emosiynau?'. Gallai un dysgwr o bob pâr ddangos emosiynau gwahanol tra bod ei bartner yn ceisio dyfalu pa emosiwn a ddangosir bob tro. Anogwch y dysgwyr i drafod eu syniadau o ran y gair 'emosiynau'. Gallen nhw ddefnyddio amrywiaeth o ddulliau i ddangos achos ac effaith emosiynau gwahanol. Gwahoddwch y dysgwyr i rannu eu syniadau am ystyr y gair 'emosiwn' a gwahanol fathau o emosiynau. Anogwch nhw i ystyried sut mae pobl yn dangos emosiwn mewn ffyrdd gwahanol a'r pethau sy'n gwneud i bobl fod yn hynod emosiynol. Efallai y bydd rhai dysgwyr am siarad am ddigwyddiadau emosiynol yn eu bywydau eu hunain neu fywydau ffrindiau agos neu deulu. Bydd angen delio â thrafodaethau o'r fath mewn modd sensitif.
· Beth rydych chi’n ei wybod yn barod am emosiynau? 
· Sut rydych chi’n gwybod hyn? 
· Sawl math gwahanol o emosiwn gallwch chi eu henwi?
Meddwl am achos ac effaith emosiynau a dod i gasgliadau
Gwahoddwch y dysgwyr i feddwl am ddigwyddiad pwysig maen nhw wedi'i wylio neu cymryd rhan ynddo yn ddiweddar a wnaeth iddyn nhw deimlo rhyw fath o emosiwn, e.e. gêm bêl-droed, cyngerdd, ymweliad â'r sw neu ffair, achlysur teuluol, ac ati. Anogwch nhw i ystyried a thrafod sut y gallai eu hemosiynau, e.e. hapusrwydd, cyffro, ofn, ac ati, fod wedi newid yn ystod y digwyddiad. Gallen nhw ystyried beth allai achosi unrhyw newid yn eu hemosiwn ac effaith hynny arnyn nhw. Anogwch y dysgwyr i gofnodi eu hemosiynau yn ystod y digwyddiad hwn a rhannu eu syniadau â gweddill y grŵp neu'r dosbarth.
· Pam rydych chi wedi dewis y digwyddiad penodol hwn? 
· Sut byddech chi’n disgrifio'r ffordd roeddech chi’n teimlo yn ystod y digwyddiad hwn? 
· Pam roeddech chi’n teimlo fel hyn? 
· Pa newidiadau mewn emosiwn a gawsoch chi i deimlo fel hyn? 
· Pam gwnaethoch chi gael y newidiadau hyn mewn emosiwn?
Gofynnwch i'r dysgwyr dynnu graff i ddangos sut y gwnaeth emosiwn penodol maen nhw wedi'i brofi newid yn ystod y digwyddiad maen nhw wedi'i ddewis. Gallen nhw roi teitl i'w graff, cwblhau'r raddfa a'r labeli ar yr echelinau a thynnu llinell ar gyfer y graff. Gallai mwy nag un emosiwn gael ei ddangos ar yr un graff drwy dynnu llinell lliw gwahanol ar gyfer pob emosiwn. Gallai rhai dysgwyr dynnu siart bar neu ddefnyddio meddalwedd gyfrifiadurol i dynnu eu graff. Gallech chi fodelu'r broses hon drwy dynnu graff o'ch emosiynau yn ystod digwyddiad diweddar. Anogwch y dysgwyr i ddisgrifio eu hemosiynau ar wahanol adegau yn ystod y digwyddiad hwn ac egluro beth wnaeth iddyn nhw deimlo fel hyn a sut gwnaeth effeithio arnyn nhw. Gwahoddwch nhw i adrodd 'stori' eu graff a rhannu eu syniadau â'r dosbarth. Anogwch nhw i dalu sylw arbennig i egluro achos unrhyw newid mewn emosiynau a sut gwnaeth y newid hwn effeithio arnyn nhw. Ceisiwch ddangos y ffordd mae emosiynau'n datblygu ac yn newid mewn ymateb i sefyllfa newidiol – achos ac effaith.
· Faint rydych chi’n ei wybod yn barod am dynnu graff llinell? Sut rydych chi’n gwybod hyn? 
· Sut y byddwch chi’n penderfynu ar y labeli ar gyfer eich graff? 
· Sawl emosiwn byddwch chi’n dangos yn eich graff, a dros ba gyfnod o amser? 
· Sut y byddwch chi’n defnyddio'r graff i'ch helpu i egluro sut gwnaeth eich emosiynau newid? 
· Sut y byddwch chi’n dangos newid yn eich emosiwn ar y graff?
Cysylltu emosiynau a meddwl yn ochrol amdanyn nhw
Gofynnwch i'r dysgwyr ystyried a thrafod yr hyn maen nhw wedi'i ddysgu yn ystod y dasg – am emosiwn, ei achosion a'i effeithiau. Anogwch nhw i wneud cysylltiadau rhwng yr hyn maen nhw wedi'i ddysgu yng nghyd-destun eu sefyllfaoedd emosiynol eu hunain a sefyllfaoedd emosiynol pobl eraill, yn yr ysgol a'r tu allan iddi. Er enghraifft, gallen nhw gysylltu'r emosiynau gwnaethan nhw eu profi ar reid ffigar-êt yn y ffair â phrofiadau emosiynol tebyg yn eu bywydau eu hunain neu y gallai pobl eraill fod wedi eu profi yn eu bywydau.
Trafodwch ystyr y gair 'empathi'. Trafodwch sut y gallwn ni ddangos empathi â'r hyn mae pobl eraill yn ei brofi – pobl rydym ni’n eu hadnabod a phobl ddieithr, ond efallai ein bod ni’n ymwybodol o'u sefyllfa.
· Ym mha sefyllfaoedd eraill ydych chi wedi profi'r un emosiynau ag yn y sefyllfa hon? 
· Ble arall y gallai eich profiad yn y sefyllfa hon eich helpu? Pam? 
· Pwy arall ydych chi'n ei adnabod a allai fod wedi profi'r un emosiynau ag yn y sefyllfa hon? Sut rydych chi’n gwybod am eu profiadau?

Lawrlwytho dogfennau


image1.png




image2.emf
emosiynau-cy.ppt


emosiynau-cy.ppt


Emosiynau

Trafodwch gyda’ch partner: 



Beth yw emosiynau?



Gallai un ohonoch chi ddangos emosiynau gwahanol a gallai eich partner ddyfalu pa emosiwn sy’n cael ei ddangos bob tro.

Yn eich grŵp, trafodwch y gair ‘emosiynau’. Byddech chi’n gallu defnyddio gweithgaredd mat bwrdd.

Byddech chi’n gallu defnyddio diagram asgwrn pysgodyn i ddangos achos ac effaith emosiynau.

Beth yw ystyr y gair ‘emosiwn’? 

Beth yw’r gwahanol fathau o emosiynau?





Sut mae pobl yn dangos emosiynau mewn gwahanol ffyrdd?

Beth sy’n gwneud pobl yn emosiynol?

MEDDWL

RHANNU EICH SYNIADAU

Meddyliwch am ddigwyddiad pwysig, y buoch chi’n ei wylio neu’n cymryd rhan ynddo, a wnaeth i chi deimlo rhyw fath o emosiwn.

Meddyliwch sut gallai eich emosiynau fod wedi newid yn ystod y digwyddiad hwn.

Beth allai achosi unrhyw newid yn eich emosiynau? Sut gallai hyn effeithio arnoch chi?

Byddech chi’n gallu cofnodi eich emosiynau yn ystod y digwyddiad hwn ar y daflen gofnodi hon.













Rhannwch eich profiadau gyda gweddill eich grŵp neu ddosbarth.

		emosiwn		beth achosodd i mi deimlo fel hyn		pa effaith gafodd arnaf i

Lluniwch graff i ddangos sut y newidiodd emosiwn neu emosiynau yn ystod y digwyddiad rydych chi wedi ei ddewis.

Disgrifiwch eich emosiynau ar wahanol adegau yn ystod y digwyddiad hwn.

Eglurwch beth achosodd i chi deimlo’r gwahanol emosiynau.

Sut gwnaeth eich emosiynau effeithio arnoch chi?

Adroddwch ‘stori’ eich graff.

Beth ydych chi wedi ei ddysgu wrth wneud y gweithgaredd hwn?

Beth ydych chi wedi ei ddysgu am ‘emosiwn’ – ei achosion a’i effeithiau?





Sut mae’r hyn rydych chi wedi ei ddysgu am eich emosiynau chi yn eich helpu chi i ddeall ymddygiad emosiynol pobl eraill?

MEDDWL

MEDDWL

Beth yw ystyr y gair ‘empathi’?

Sut gallwn ni ddangos empathi tuag at brofiadau pobl eraill?

